《次韵谢朓登三山还望京邑寄六弟》
宋代·李彭

驱车背郊园，殊乡复异县。春色满上都，杂遝眩闻见。

危楼日辉辉，绛阙云练练。那思赴修畛，岂复忆遥甸。

佳人戛鸣瑟，开怀具芳宴。但愿酒如渑，讵计花如霰。

缅怀弃繻志，彬蔚期豹变。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。